## Rješenje Ustavnog suda Republike Hrvatske brojU-II-2252/2005 i U-II-2254/2005 od 31. svibnja 2005.

### NN 72/2005 (13.6.2005.), Rješenje Ustavnog suda Republike Hrvatske brojU-II-2252/2005 i U-II-2254/2005 od 31. svibnja 2005.

# USTAVNI SUD REPUBLIKE HRVATSKE

**1432**

Ustavni sud Republike Hrvatske, u sastavu Petar Klarić, predsjednik Suda, te suci Marijan Hranjski, Mario Kos, Ivan Matija, Ivan Mrkonjić,
Jasna Omejec, Željko Potočnjak,
Agata Račan, Smiljko Sokol, Nevenka
Šernhorst, Vice Vukojević i Milan Vuković,
rješavajući o prijedlogu za pokretanje postupka za ocjenu suglasnosti drugog
propisa s Ustavom i zakonom, na sjednici održanoj 31. svibnja 2005. godine,
donio je

## RJEŠENJE

I. Odbacuje se prijedlog za pokretanje postupka
za ocjenu suglasnosti s Ustavom i zakonom Pravilnika o čuvanju izbornog
materijala (»Narodne novine«, broj 92/95. i 69/97.).

II. Ovo rješenje objavit će se u »Narodnim
novinama«.

```

```

```
Obrazloženje
```

```

```

1. Na temelju odredaba sadržanih u članku 7. i
članku 27. stavku 3. Zakona o zaštiti arhivske građe i arhivama (»Narodne
novine«, broj 25/78., 47/86., 47/89., 26/93. i 96/93.), Izborna komisija
Republike Hrvatske donijela je Pravilnik o čuvanju Izbornog materijala.
Navedeni pravilnik objavljen je u »Narodnim novinama«, broj 92/95. od 17.
studenoga 1995. godine.

Na temelju iste pravne osnove Izborno
povjerenstvo Republike Hrvatske donijelo je Izmjene i dopune Pravilnika o
čuvanju Izbornog materijala. Izmjene i dopune Pravilnika o čuvanju Izbornog
materijala objavljene su u »Narodnim novinama«, broj 69/97. od 4. srpnja 1997.
godine.

2. Dana 21. svibnja 2005. godine, Vinko Marinković i Đino Mladineo, oba iz Komiže,
podnijeli su prijedloge za pokretanje postupka za ocjenu suglasnosti s Ustavom
i zakonom Pravilnika o čuvanju izbornog materijala (»Narodne novine«, broj
92/95. i 69/97., u nastavku teksta: osporeni Pravilnik).

Predlagatelji smatraju da osporeni Pravilnik
nije u suglasju s odredbama sadržanim u članku 5. stavku 1. Ustava te s
odredbama sadržanim u članku 8. Zakona o arhivskom gradivu i arhivima (»Narodne
novine«, broj 105/97. i 64/00.).

Ne postoje pretpostavke za odlučivanje o biti
stvari.

3. Osporeni Pravilnik donesen je na temelju
zakonskog ovlaštenja sadržanog u mjerodavnim odredbama Zakona o zaštiti
arhivske građe i arhivima. Zastupnički dom Sabora Republike Hrvatske na
sjednici održanoj 19. rujna 1997. godine donio je Zakon o arhivskom gradivu i
arhivima. Zakon o arhivskom gradivu i arhivima objavljen je u »Narodnim
novinama«, broj 105/97. od 9. listopada 1997. godine. Sukladno njegovim
odredbama sadržanim u članku 72., Zakon o arhivskom gradivu i arhivima stupio
je na snagu osmoga dana od dana objave u »Narodnim novinama«.

Odredbom sadržanom u članku 71. stavku 1. Zakona
o arhivskom gradivu i arhivima propisano je da danom njegovog stupanja na snagu
prestaje važiti Zakon o zaštiti arhivske građe i arhivima.

Prestankom pravne osnove za njegovo donošenje,
odnosno prestankom važenja zakona za čiju provedbu je osporeni Pravilnik
donesen, prestao je važiti i osporeni Pravilnik.

4. Članak 32. Ustavnog zakona o Ustavnom sudu
Republike Hrvatske (»Narodne novine«, broj 99/99., 29/02., 49/02. – pročišćeni
tekst) propisuje:

Ustavni sud će rješenjem odbaciti zahtjev,
prijedlog i ustavnu tužbu ako nije nadležan za odlučivanje, ako su
nepravodobni, i u drugim slučajevima kad ne postoje pretpostavke za odlučivanje
o biti stvari.

S obzirom na činjenicu da je osporeni Pravilnik
prestao važiti prije no što su predlagatelji podnijeli prijedloge za pokretanje
postupka za ocjenu njegove suglasnosti s Ustavom i zakonom, Ustavni sud
utvrđuje da već u trenutku podnošenja prijedloga predlagatelja nisu postojale
pretpostavke za odlučivanje o biti stvari u smislu odredaba sadržanih u članku
128. stavku 3. Ustava Republike Hrvatske te članku 56. stavku 1. Ustavnog
zakona o Ustavnom sudu Republike Hrvatske.

Slijedom navedenoga, na temelju članka 32.
Ustavnog zakona o Ustavnom sudu Republike Hrvatske, riješeno je kao u točki I.
izreke.

Točka II. izreke utemeljena je na odredbama
sadržanim u članku 29. stavku 1. Ustavnog zakona o Ustavnom sudu Republike
Hrvatske

Broj: U-II-2252/2005

            U-II-2254/2005

Zagreb, 31. svibnja 2005.

USTAVNI SUD REPUBLIKE HRVATSKE

Predsjednik Suda

**dr****. sc. Petar Klarić**, v. r.

Rješenje, NN 72/2005-1432